정조 24년
庚申三月二十八日酉時上御便殿坐直承旨入侍入格儒生同爲入侍時同副承旨曺錫中假注書呂東植記注官金景煥承膺祚以次進伏訖上命儒生入侍賤臣承命出傳與生員沈英錫等偕入進伏命進奏姓名英錫進奏上曰年幾何英錫曰三十四矣命誦入格之文英錫誦二句生員閔耆顯進奏姓名上曰驪陽宅出科第奚但曰貴也云乎汝家門戶必將復振喜不可言昨年八月十四日召爾登筵至今不忘矣伊時勸令赴擧矣今番科次命官所執之券則爲沈英錫而汝則以從衆入格矣爾之先故何年登科乎耆顯曰庚寅年矣上曰以蔭路何官登第乎耆顯曰登第時資窮卽陞堂上矣上曰爾則纔爲六品今雖登第須做當爲之職好矣驪陽祠版今在高敞任所乎耆顯曰然矣命書傳敎曰驪陽嗣胄于今四世正卿亞卿南臺者各一而又其後遂闡大科沙麓故宅吉慶連綿且憶聖后舟梁寶甲在於明年顧小子以先王之心爲心豈可無侑歡識喜之擧乎府院君文貞閔公維重祠宇遣承旨致祭祭文先示於登第之嗣孫以此用之放榜日賜樂到門日賜宴需事分付樂院仍卽下諭湖南伯仍命書親撰祭文曰維莘維塗驪水之陽媺媺徽音邦國之光有趾其烈夙夜彌康逌蔭以進上甲煌煌乃父乃胤後先鏘鏘積善之慶與功俱臧凡百有位視此侑章維恭與愼其後也昌仍敎耆顯曰祭文句語非但爲勸勉兼爲僞語所謂德談也爾須常自念念實踐今日下敎之語也敎錫中曰此傳敎及祭文以此草本出給該儒生可也進士趙庭和進奏姓名上曰爾之兄弟以次第連爲登科乎庭和曰然矣上曰古有是否爾之外家爲誰家庭和曰故大司諫林得浩臣之外祖也上曰此儒生之才華勝於其兩兄云然乎錫中曰渠之仲兄亦實才也進士李文福進奏姓名上曰居何處文福曰居大興地矣上曰觀爾所做必有工程科工幾何爲之乎文福曰賦則四五百首而表則不過數十首矣上曰今日試券多用經語經傳果爲多讀乎文福曰經書皆以句讀讀之而庸學略加多讀矣進士尹箕煥進奏姓名上曰朝筵已爲見之矣進士朴鍟進奏姓名上曰向來勸汝赴擧矣今果被選矣進士尹稹進奏姓名進士金獻行進奏姓名生員卞宗鎭進奏姓名上曰誰之族也宗鎭曰卞緯鎭之族矣上曰賦表所做爲幾許宗鎭曰各爲百餘首矣幼學李集運進奏姓名命誦應講之文集運誦奏一大文上曰爾與都承旨爲幾寸集運曰已過十寸矣幼學金益耜進奏姓名上曰今番殿講爾遇何章而不得居魁乎益耜曰以公劉六章得略栍矣上曰後須努力也幼學申澓進奏姓名上曰誰之族也澓曰申溆之六寸孫矣命擧顔敎曰了了矣爾於故相爲幾代孫乎澓曰故相卽臣之五代祖矣幼學李亨柱進奏姓名上曰居何處亨柱曰居定州地矣幼學權傛進奏姓名上曰爾與權儐爲何親乎傛曰儐是臣之兄也幼學朴宗璜進奏姓名上曰爾與誰某爲近族宗璜曰漢城主簿朴宗珩之八寸矣幼學尹定鎭進奏姓名錫中曰此儒生則三製入格人矣上曰爾於昨日應製亦爲被選乎定鎭曰然矣進士李永老進奏姓名命擧顔敎曰今爲何邑倅乎錫中曰見任結城倅矣上曰爾之顔貌勝於前日爾家若出科甲則豈不可貴乎今番殿試須努力善觀也爾有兄弟乎永老曰無之矣上曰爾父之兄弟爲幾人乎永老曰臣父兄弟合爲三人矣上曰爾有從兄弟而名字爲誰也永老曰臣之從兄一人有之而其名則李永後矣幼學李憲成進奏姓名上曰爾家之人爲初試甚可喜也爾須努力於會圍也今番慶科雖廣取亦不出二十人之外若欲人人爲之則勢有所不可而予意則每對一儒生輒有期望於其人之做科矣生員韓用成進奏姓名上曰爾與韓晩裕爲幾寸用成曰九寸矣上曰爾於韓配夏爲何親乎用成曰臣之高祖矣上曰年幾何用成曰四十歲矣上曰做表幾首用成曰做五百首矣儒生以次先退仍命史官呼新來賤臣承命呼新來進退訖上曰五衛將金道游入侍出榻敎賤臣承命出傳與五衛將金道游偕入進伏敎道游曰向於肅謝日已爲召見而適因公事酬應之多未果從容故今又召接矣畿湖則抄選之外固多經學應薦之士而關西士子之以經術名登剡牘者實是近來稀有之擧矣天人性命之奧雖非後學所可驟語而觀於向來條對亦可知心性上工夫之眞有所存平日講究之際果從何處用力乎聖經賢傳何莫非服膺處而喫緊切近眞積力久尤莫要於四書四書之中最所用力爲何書道游曰大學爲入德之門中庸爲闡道之書臣有何知識而四書之中始好論語孟子誦讀於庸學尤不敢放忽若言四書之中何者爲好則當以庸學二書爲對矣上曰人有恒言必曰庸學而中庸則比之論孟尤爲深奧初學用工難以遽議讀書次第固當以大學爲先大學之中明德又爲開卷第一義爾於明德二字果有所理會者否道游曰如臣下土愚陋安有別般見解而今此下詢抑以明德本心之訓指敎者乎上曰是矣明德本心之訓爾果如何看得道游曰朱子章句釋之以人之所得乎天而虛靈不昧以具衆理而應萬事玉溪盧氏以本心二字發揮其旨儘有見得矣上曰明德有以心言者有以性言者而就章句中見之虛靈屬心具衆理屬性應萬事屬情此朱子所以又引張子心統性情之說以爲最精者也蓋明德旣不可專屬於性而若謂之心則心又有善惡此所以心字之上必下本之一字然後始爲完備而詳味章句中數語則初不露出心性等字而自該心性之義眞可謂盡出矣道游曰朱夫子剖柝之精眞是加減一字不得玉溪之說或以爲稍異於朱子而其實則亦所以發揮朱子之餘意也上曰玉溪本心之說李文成聖學輯要始加表章此一條卽大學之最要處而至於中庸一篇之關鍵在於戒愼恐懼一節文元公金長生有通貫動靜之說此與文成之發揮本心二字可謂同功而此亦非文元之創說卽亦推衍朱子之餘旨者也愼獨工夫在於幾已發跡未著之時固可屬之於發以後事而恒存戒懼於不賭不聞之中則此非持敬而何朱子章句中有曰君子之心常存敬畏雖不見聞亦不敢忽所以存天理於本然夫子此言可謂發前聖所未發以敬畏二字釋戒懼大抵大本之中本然之性思聖闡孔聖之微意戒懼屬敬畏通貫動靜朱夫子又闡子思子之微意蓋常存敬畏卽主敬也主敬卽主靜也靜之一字原於樂記所謂人生而靜者而周濂溪亦曰定之以中正仁義而主靜主敬之工固當以靜爲本而徹上徹下無乎不在則亦豈不通貫於動時乎此所以特言敬畏二字於章句也朱子於戒愼二字則旣釋之以常存敬畏於愼獨則又釋之以跡雖未形幾則已動反覆潛玩實不覺手舞而足蹈矣大學明德之說表章於文成中庸戒懼之旨發揮於文元此固文成文元之見得卓乎而其實則皆原於朱夫子之闡明經旨此二段實爲庸學之開卷第一義矣道游曰一部之旨已具於開卷之初此所以特揭於首章而朱夫子闡發之功誠如聖敎矣上曰大學孔氏之遺書而曾氏之獨得其傳者也至於朱子之發揮尤有光於曾子中庸戒懼之旨亦至朱子而後始盡剖柝發前未發繼往開來之功眞是孔夫子後一人爾果能篤信而尊尙之否道游曰孔子之後集大成者只是朱子一人雖以四書註釋言之若無朱夫子則後世學者何以知聖賢之遺旨乎上曰孟子之泰山巖巖濂溪之觀天地生物氣像程伯子之春風和氣何莫非後學之所當尊慕而朱子則集群賢之大成開來學於無窮其功爲尤大不幸蔥嶺一派流爲王陸而中國之號爲冠儒服儒者或不知朱子之可尊我國則不然文敎丕闡儒賢輩出莫不以朱子爲標準而近日尊尙之風漸不如前於世道誠非細慮如爾者之居在遐陬者如是勤求招來所以貴之者能明習經傳尊信朱子爲一鄕之所推欲於上來也叩其所存兼爲裨益於予也爾其悉言所懷道游曰臣何敢仰塞聖敎乎誠不敢不敢矣上曰招爾亦爲道內人士之知朝廷之所尙也自爾等入於薦剡之中者須思所以倡勸之方則一鄕之人亦豈無風動之效乎道游曰臣亦伏見昨年所下綸音而經術之着工專係自己之用力不待他人之勸勉苟能使俗尙丕變則固將不勸而自勉矣上曰經學之中亦必以闡明朱子之道爲務也道游曰臣犬馬之齒已踰七十旣甚衰憒且重聽不能仰對詢諮之多少下敎惶恐惶恐顧今習俗日貿者都是經術不明之致但臣所居之鄕無稗官雜記等書之傳播者敎之則孰不尊朱子乎上曰然則爾鄕之俗好矣爾果多讀朱書乎道游曰曾見節酌通編而窮鄕無書籍不得常見矣上曰旣以經學招徠故特爲召見而夜氣甚寒年老之人似難久坐而旣見之後使爾不能盡其所欲言則何異於何所聞而來何所見而去乎今因試士以致更漏之向深此甚可歎而向於爾之初登筵席也雖有上下酬酢而其時酬應甚煩使之更待於今日今日則經旨旣對於條問矣爾旣讀書先從爾鄕之生民疾苦與朝廷政令之聞於草野時者果有可陳之說乎道游曰臣愚無知識猥當召命惶隕怵畏不知所以何敢開口有所煩達乎但民事則有營邑而居鄕不非其大夫至於朝廷政令則遐鄕跧伏者豈有聞之而臣是自臣家先問字受學於先正權尙夏而又從遊於故重臣李縡因是閔相之按藩也以臣家先之所存推詡之臣之竊習章句卽不過家塾之得聞使臣雖令盡言臣之所聞者卽先正故重臣之論也伏願垂察焉上曰爾之言好矣且爾家來歷之有自亦可知之矣先正諸人眷眷於疏章書牘之間者卽亦今日詢諮於爾之言與意爾今年老行將還鄕須於還鄕之後必以經義及尊信朱子訓蒙牖迷則訓牖一人有一人覺悟之效訓牖一鄕於一鄕亦必有效如是然後朝廷之招來爾之所還鄕當有所據矣道游起而對曰惶恐惶恐矣上曰淸北金德弘淸南李春馦或年老或不爲上來而兩人聲聞爾果知之乎道游曰雖或聞之未見其面矣上曰金德弘之淸北聲名曾亦聞之今當以老職爲壽資矣參奉與爾同爲乎道游曰然矣上曰見條對李春馦亦爲善對矣上曰關西只有鮮于司業一人爲抄選于今近二百年今爾等其後初登經學之薦豈不貴乎向見寧邊居摠管李膺擧亦有筵敎人才豈係世類乎膺擧之周旋應對求之京華亦可謂自好之人亦以年老未免許卽還鄕矣爾於下去之後與近日薦剡中諸人各以經義中朱夫子書訓牖於爾等力所及處俾近日宣召有實效則其幸爲如何爾等勉之也又當以朱子書宣賜爾其更加着工必以尊信朱子爲一鄕之表率也爾之在京住於何處道游曰在於敦化門外洞口內矣上曰今已夜深使院隷特令帶去至其所住處而還也賤臣承命分付命書傳敎曰關西莫曰尙武河朔待以齊魯則是亦齊魯已矣才智不拘地閥用捨何界遠邇浿水以外惟鮮于儒臣一人登於王朝由前由後閴然無聞者不以齊魯待也蓋天地萬物本吾一體天地位然後萬物育卽聖人之能事而修道之敎亦在其中年前命箕伯以明習經義之生薦之旣薦之下七書三禮春秋講義俾各條對及見其對未有左右之佩劍而能剖析劈斷開口便說雖求之於金華橫經之列未易多得豈不奇且美哉在三儒可謂稀有之盛擧三儒中金道游卽其文可知其所存欲一致之近因上來再登筵席所對又勝於其文而惜其年已篤老勢難久滯京中於其還也當以所欲見之書與之朱子書節要朱子書百選各一帙令內閣安寶賜給與兩儒所對經義令本道刊印爲關西之勸俾我西土之人知尊朱子所以尊王也仍敎曰此傳敎一本出給金道游使之歸傳鄕里也錫中承命給道游道游拜受而退上曰今筵筵話之在起居注者令內閣同編卷首也命書傳敎曰五衛將金德弘老病雖未上來見其所對可謂一臠知其全鼎已令共印其對而朱書百選一件亦令安寶下送事內閣知悉仍命退承史以次退出